Jagter 'in oorlewingstryd' nadat buffel hom gaffel | Netwerk24
Jagter 'in oorlewingstryd' nadat buffel hom gaffel
Deur Marietie Louw-Carstens 22 Augustus 2019 16:48
'n Oorlewingstryd. Dit is waarin die beroepsjagter van Limpopo wat deur 'n buffel se horings deurboor is, en sy familie gewikkel is.
FC Prinsloo (43) van Modimolle (Nylstroom) is Donderdag weer in die staatshospitaal in Polokwane geopereer.
Johan, sy broer, sê sedert die voorval verlede Dinsdag "is dit 'n oorlewingstryd".
"Die operasie was om te kyk dat daar nie infeksie in van die wonde is nie," sê Johan.
Prinsloo, 'n beroepsjagter by Bushmans Quiver Quality African Safaris, is steeds in 'n bedenklike toestand in die hospitaal se waakeenheid. Hy is onder swaar verdowing en aan 'n asemhalingstoestel gekoppel.
FC Prinsloo (43), 'n beroepsjagter van Limpopo, is verlede week deur 'n buffel gegaffel.Foto: Verskaf
Stephan van der Merwe, eienaar van Bushmans Quiver Quality African Safaris, sê Prinsloo se toestand is nog nie stabiel genoeg sodat hy na 'n private hospitaal in Polokwane oorgeplaas kan word nie.
Hy het baie ernstige beserings opgedoen, waaronder 'n gat in sy een long waar van sy gebreekte ribbes ingesteek het.
Johan sê sy broer het verlede week 'n hoë koors en infeksie opgedoen.
Van der Merwe en Prinsloo was verlede Dinsdag in die Makuya-gebied in die noordooste van Limpopo digby die Krugerwildtuin toe 'n beseerde buffelbul Prinsloo bestorm het.
Die buffelbul het 'n draad-strik wat deur stropers gestel is om sy linkervoorbeen gehad en het Prinsloo se regterbeen en bors met sy horings deurboor.
Van der Merwe en die spoorsnyers moes 'n draagbaar maak uit boomtakke en die materiaal van hul geweersakke om Prinsloo uit die beboste gebied te dra. 'n Private helikopter het Prinsloo op die Masisi-pad opgelaai en na die provinsiale hospitaal in Musina gebring. Hy is gestabiliseer voordat hy per helikopter na Polokwane geneem is.
Die Professionele Jagtersvereniging van Suid-Afrika se bewarings-en-bemagtigingsfonds het verlede week begin met 'n geldinsamelingsveldtog sodat Prinsloo, wat nie aan 'n mediese fonds behoort nie, na 'n private hospitaal oorgeplaas kan word.